Koncepcia rozvoja informačných systémov (KRIS)

Materiál s názvom „Koncepcia rozvoja informačných systémov“ je podobne ako Program hospodárskeho sociálneho rozvoja (PHSR) koncepčný dokument, ktorý sú obce povinné vypracovať zo zákona (č. 275/2006 Z.z. O informačných systémoch verejnej správy), a ktorý je povinnou prílohou žiadostí o dotáciu z programov Európskych spoločenstiev, týkajúcich sa informatizácie (Operačný program Informatizácia spoločnosti - OPIS).

KRIS sa na rozdiel od PHSR týka výlučne oblasti informatizácie, využívania IKT v obci a zavádzania centralizovaného systému evidencie, kontroly a možnosti komunikácie a využívania služieb verejnej správy elektronickou formou. Výsledný materiál je otvorený dokument, ktorý je možné meniť a upravovať v čase, podľa aktuálnych zmien IKT v danej obci, prípadne podľa metodického usmernenia zo strany štátu (Ministerstva financií). Dokument je podkladom pre vypracovanie KRIS v tabuľkovej forme, ktorý Ministerstvo financií priebežne schvaľuje.

Za účelom formalizácie vyhodnotenia KRIS v zmysle Metodického pokynu na tvorbu koncepcií rozvoja informačných systémov verejnej správy č.: MF/020272/2008-133 zo dňa 30.6.2008, je obec povinná ministerstvu financií predložiť vyplnený formulár – prílohu č. 1 „Návrh Koncepcie rozvoja ISVS“, ktorý identifikuje strategické ciele obce pre rozvoj IKT a popis cieľového stavu informačného systému. Súčasťou predkladaného materiálu je aj komplexný textový dokument KRIS, ktorý je zdrojom pre vecné fakty v prílohe metodického pokynu MF.

Strategické ciele informatizácie verejnej správy:

1. zvýšenie spokojnosti občanov, podnikateľov a ostatnej verejnosti s verejnou správou:

- umožniť všetkým, vrátane hendikepovaných občanov a sociálne znevýhodnených skupín obyvateľstva, využívať služby eGovernmentu.

- Výrazne znížiť administratívne zaťaženie občanov a podnikateľských subjektov pri vybavovaní záležitostí na úradoch; zvýšiť transparentnosť úradných procesov a skrátiť čas vybavovania úradných agend

- skvalitniť a elektronizovať možnosti participácie verejnosti na veciach verejných

2. elektronizácia procesov verejnej správy

-prepojiť existujúce registre, vytvoriť nové potrebné registre a zabezpečiť ich použiteľnosť na právne úkony

- realizovať kľúčové nástroje pre poskytovanie elektronických služieb

- zabezpečiť zvyšovanie a skvalitňovanie portfólia elektronických služieb, vrátane zmeny procesov

- iniciovať a podporiť legislatívny proces umožňujúci realizáciu elektronických služieb verejnej správy

3. zefektívnenie a zvýšenie výkonnosti verejnej správy

- vytvoriť spoločnú zabezpečenú infraštruktúru pre e-Government i podporné činnosti

- využívať centrálne aplikácie a služby pre realizáciu vybraných činností (účtovníctvo, ľudské zdroje, elektronické platby,...). Systémovým riadením a využívaním už existujúcich projektov zabrániť duplicitám

- realizovať 100% verejného obstarávania elektronickou formou vo všetkých oblastiach a odstrániť relevantné legislatívne bariéry

4. zvýšenie kompetentnosti verejnej správy

- zvýšenie počítačovej gramotnosti

- znásobiť počet školení orientovaných na zdokonalenie špecifických IT, projektových a manažérskych schopností

Čo obsahuje textová verzia KRIS?

Výsledný dokument zahŕňa analýzu a zhodnotenie súčasného stavu využívania IKT v obci, zhodnotenie požiadaviek užívateľov na rozvoj IS, návrh cieľového stavu a postupnosť krokov, ktoré sú nevyhnutné na etablovanie základu cieľovej architektúry systému pri zohľadnení:

- organizácie a riadení obecného úradu ako výkonného orgánu obecného zastupiteľstva a starostu

- daňovej, poplatkovej, rozpočtovej politiky, správy majetku obce

- územného rozvoja, investičných príležitostí, urbanizmu, architektúry, environmentálnej politiky

- riadenia podriadených organizácií z pozície zriaďovateľa

Projekty by mali smerovať k vytvoreniu centralizovaného riešenia, ktoré predstavuje cieľový stav v podmienkach obce, bez ohľadu na spôsob financovania.

verejne sprístupnené dielo MEDIA COELI ® podmienky: [www.mediacoeli.sk](http://www.mediacoeli.sk/detail-29-mediacoeli_Licenčná_dohoda_na_verejne_sprístupnené_diela_MEDIA_COELI_®.html)

Váš konzultant: